WTI พุ่ง 15% หลัง API เผยสต็อก “น้ำมันดิบ” สหรัฐฯเพิ่มน้อยกว่าคาด
WTI พุ่งกว่า 15% หลัง API เผยสต็อก “น้ำมันดิบ” สหรัฐฯเพิ่มน้อยกว่าคาด
29 เม.ย. 2563

ผู้สื่อข่าวรายงานว่า ราคาน้ำมันดิบ WTI ซึ่งมีการซื้อขายทางระบบอิเล็กทรอนิกส์ พุ่งขึ้นกว่า 15% ในช่วงเช้านี้ หลังจากตัวเลขสต็อกน้ำมันดิบของสหรัฐซึ่งรายงานโดยสถาบันปิโตรเลียมอเมริกา (API) ปรับตัวขึ้นน้อยกว่าที่นักวิเคราะห์คาดการณ์ไว้
โดย ณ เวลา 09.36 น.ตามเวลาไทย เวลา 21.26 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนมิ.ย. ซึ่งมีการซื้อขายที่ตลาด NYMEX พุ่งขึ้น 1.87 ดอลลาร์ หรือ 15.15% แตะที่ระดับ 14.21 ดอลลาร์/บาร์เรล
ทั้งนี้ รายงานของ API ซึ่งเป็นกลุ่มอุตสาหกรรมน้ำมันของสหรัฐระบุว่า สต็อกน้ำมันดิบของสหรัฐเพิ่มขึ้น 10 ล้านบาร์เรล สู่ระดับ 510 ล้านบาร์เรลในสัปดาห์ที่สิ้นสุดวันที่ 24 เม.ย. ซึ่งน้อยกว่าที่นักวิเคราะห์คาดการณ์ว่าจะพุ่งขึ้น 10.6 ล้านบาร์เรล
นอกจากนี้ สัญญาน้ำมันดิบยังได้รับแรงหนุนจากการที่หลายประเทศในยุโรป และหลายรัฐในสหรัฐ ได้เริ่มคลายมาตรการล็อกดาวน์และเตรียมเปิดเศรษฐกิจ ซึ่งคาดว่าจะช่วยหนุนความต้องใช้น้ำมันให้ฟื้นตัวขึ้นด้วย
ขณะที่นักลงทุนจับตารายงานสต็อกน้ำมันดิบประจำสัปดาห์ของสหรัฐ โดยสำนักงานสารสนเทศด้านพลังงานสหรัฐ (EIA) จะเปิดเผยข้อมูลดังกล่าวในวันนี้ เวลา 21.30 น.ตามเวลาไทย